वित्त मंत्रालय
29 जुलाई 2022 को प्रधानमंत्री श्री नरेन्द्र मोदी के दौरे के दौरान आईएफएससीए द्वारा घोषित महत्वपूर्ण उपलब्धियां
प्रधानमंत्री श्री नरेन्द्र मोदी ने आज गुजरात इंटरनेशनल फाइनेंस टेक-सिटी  में स्थित भारत के पहले अंतर्राष्ट्रीय वित्तीय सेवा केंद्र  का दौरा किया और अंतर्राष्ट्रीय वित्तीय सेवा केंद्र प्राधिकरण  द्वारा आयोजित एक कार्यक्रम की अध्यक्षता की।
इस अवसर पर श्री भूपेंद्र पटेल, गुजरात के मुख्यमंत्री; श्रीमती निर्मला सीतारमण, केंद्रीय वित्त एवं कॉरपोरेट कार्य मंत्री; श्री पंकज चौधरी, केंद्रीय वित्त राज्य मंत्री; डॉ. भागवत किशनराव कराड, केंद्रीय वित्त राज्य मंत्री और श्री कनुभाई देसाई, वित्त एवं ऊर्जा मंत्री, गुजरात सरकार भी उपस्थित थे।
प्रधानमंत्री ने आईएफएससीए के मुख्यालय भवन ‘आईएफएससीए टॉवर’ की आधारशिला रखी। माननीय प्रधानमंत्री ने इंडिया इंटरनेशनल बुलियन एक्सचेंज  और एनएसई आईएफएससी-एसजीएक्स कनेक्ट को भी लॉन्च किया। इन घटनाक्रमों से संबंधित विवरण यहां देखे जा सकते हैं: https://ifsca.gov.in/Viewer/PressReleases/326. इन पहलों का दीर्घकालिक प्रभाव होगा और इससे आईएफएससीए की निगरानी में गिफ्ट-आईएफएससी में एक अनुकूल वित्तीय परिवेश बनाने में उल्लेखनीय योगदान मिलने की उम्मीद है।
इन सभी के अलावा इस कार्यक्रम के दौरान कई महत्वपूर्ण उपलब्धियां घोषित की गईं, जिनका विवरण इस प्रकार है:
न्यू डेवलपमेंट बैंक द्वारा भारतीय क्षेत्रीय कार्यालय की स्थापना
भारतीय क्षेत्रीय कार्यालय  भारतीय उपमहाद्वीप में न्यू डेवलपमेंट बैंक  की मौजूदगी को दर्शाएगा। यही कार्यालय भारत और अन्य सदस्य देशों में परियोजनाओं की पहचान करने और इनकी पूरी तैयारी करने के साथ शुरुआत करते हुए एनडीबी के विभिन्न कार्यों की बढ़ती श्रृंखला को उत्तरोत्तर शुरू करेगा। यह विकास संबंधी व्यापक प्रभाव वाली परियोजनाओं की पहचान करने के लिए भारतीय उपमहाद्वीप में सरकार, सार्वजनिक और निजी क्षेत्र की एजेंसियों के साथ मिलकर काम करेगा। एनडीबी ने भारत में लगभग 7.2 अरब अमेरिकी डॉलर की लागत वाली कुल 20 परियोजनाओं को मंजूरी दी है। आईआरओ इन परियोजनाओं के प्रभावकारी और कुशल कार्यान्वयन में आवश्यक सहयोग देगा, ताकि अपेक्षित परिणाम प्राप्त करने में आसानी हो सके।
यह क्षमता निर्माण में सरकारी संस्थानों की सहायता करने में भी महत्वपूर्ण भूमिका निभाएगा और इसके साथ ही उन्हें तकनीकी सहायता प्रदान करेगा।
गिफ्ट-आईएफएससी में तीन विदेशी बैंकों की अंतर्राष्ट्रीय बैंकिंग इकाइयों का उद्घाटन
तीन प्रमुख बहुराष्ट्रीय बैंकों यथा ड्यूश बैंक एजी, जेपी मॉर्गन चेज बैंक और एमयूएफजी बैंक की अंतर्राष्ट्रीय बैंकिंग इकाइयों  का उद्घाटन किया गया। इन प्रमुख अंतरराष्ट्रीय बैंकों की मौजूदगी न केवल एक अंतरराष्ट्रीय वित्तीय केंद्र के रूप में गिफ्ट-आईएफएससी की बढ़ती हैसियत का प्रतीक है, बल्कि इन्होंने अनगिनत वैश्विक वित्तीय उत्पादों, सेवाओं और विशेषज्ञता को भी भारत में ला दिया है।
गिफ्ट-आईएफएससी में बैंक ऑफ अमेरिका के वैश्विक आंतरिक केंद्र की क्षमता का विस्तार
गिफ्ट-आईएफएससी में जीआईसी की स्थापना करने वाले पहले वैश्विक बैंक यानी बैंक ऑफ अमेरिका के वैश्विक आंतरिक केंद्र  की क्षमता का विस्तार करने की घोषणा की गई। आईएफएससीए के जीआईसी वाले स्वरूप और गिफ्ट-आईएफएससी के परिवेश के घटनाक्रमों से उत्साहित होकर बैंक ऑफ अमेरिका ने गिफ्ट-आईएफएससी में अपने लगभग 1,000 कर्मचारियों के वर्तमान श्रमबल के अलावा 1,500 नए कर्मचारियों की भर्ती करते हुए गिफ्ट-आईएफएससी में अपने परिचालन का और विस्तार करने का निर्णय लिया है।
चार अंतर्राष्ट्रीय व्यापार वित्तपोषण सेवा  प्लेटफॉर्मों का संचालन
आईएफएससीए के नियामकीय सैंडबॉक्स के तहत चार संस्थाओं के अंतर्राष्ट्रीय व्यापार वित्तपोषण सेवा  प्लेटफॉर्मों का संचालन किया गया। आईएफएससीए के आईटीएफएस फ्रेमवर्क के तहत अधिकृत इन प्लेटफॉर्मों को आरएक्सआईएल ग्लोबल आईएफएससी लिमिटेड, वायना  प्राइवेट लिमिटेड, मिंड आईएफएससी प्राइवेट लिमिटेड और क्रेडक्स वेंचर्स आईएफएससी प्राइवेट लिमिटेड द्वारा स्थापित किया गया है। आईएफएससीए द्वारा सक्षम किए गए ये आईटीएफएस प्लेटफॉर्म खरीदारों, विक्रेताओं, फाइनेंसरों और ऋण वृद्धि संस्थानों की भागीदारी के साथ सीमा पार व्यापार वित्त को सुविधाजनक बनाने के लिए वैश्विक स्तर पर इस तरह का प्रथम नियामक-पहल वाला परिवेश तैयार करेंगे। आईटीएफएस प्लेटफॉर्म दुनिया भर में खरीदारों/विक्रेताओं, विशेषकर भारत में एमएसएमई निर्यातकों/आयातकों के लिए डिजिटल को सुगमतापूर्वक अपनाने, वित्तपोषण के लिए अनेक विकल्पों और आकर्षक मूल्य की प्राप्ति को संभव करेंगे।
गिफ्ट-आईएफएससी में पांच फिनटेक फर्मों को प्राधिकार प्रमाण पत्र प्रदान करना
आईएफएससीए के फिनटेक कंपनी फ्रेमवर्क के तहत इन पांच फिनटेक फर्मों को प्राधिकार प्रमाण पत्र प्रदान किए गए: क्रॉपडेटा आईएफएससी प्राइवेट लिमिटेड, जो भारतीय किसानों को सीधे निर्यात बाजारों से जोड़ने पर अपना ध्यान केंद्रित करेगी; एजवर्व सिस्टम्स लिमिटेड , जो ब्लॉकचेन-संचालित समाधान पेश करके व्यापार की प्रोसेसिंग करने संबंधी समस्याओं का समाधान करेगी; साइनजी टेक्नोलॉजीज प्राइवेट लिमिटेड, जो गिफ्ट-आईएफएससी में वित्तीय संस्थानों को एकीकृत केवाईसी समाधान और ग्राहक जुड़ाव डिजिटल अवसंरचना प्रदान करेगी; यूएमबीओ आईडीटेक प्राइवेट लिमिटेड , जो वैश्विक बाजारों के लिए बीमा वितरण समाधान प्रदान करेगी; और क्यूकृषि क्वांटम प्राइवेट लिमिटेड, जो गिफ्ट-आईएफएससी में वित्तीय संस्थानों को साइबर खतरों से बचाने के लिए डीप-टेक क्वांटम-आधारित एल्गोरिदम विकसित करेगी। आईएफएससीए का उद्देश्य नवाचार-उन्मुख संस्थाओं को बढ़ावा देते हुए गिफ्ट-आईएफएससी में एक बेहतरीन फिनटेक परिवेश बनाना है।
100 से भी अधिक ब्रोकरों-डीलरों द्वारा आशय पत्र प्रस्तुत करना
एसोसिएशन ऑफ नेशनल एक्सचेंजेज मेंबर्स ऑफ इंडिया  और कमोडिटी पार्टिसिपेंट्स एसोसिएशन ऑफ इंडिया  ने 100 से भी अधिक ब्रोकरों-डीलरों की ओर से गिफ्ट-आईएफएससी में उनके संचालन केंद्र स्थापित करने के लिए संयुक्त रूप से एक आशय पत्र प्रस्तुत किया। इससे भी गिफ्ट-आईएफएससी में पूंजी बाजार संबंधी परिवेश और ज्यादा मजबूत होगा।
इंडिया आईएनएक्स पर बॉन्डों की 75वीं लिस्टिंग
इंडिया आईएनएक्स ने अपने एक्सचेंज पर 75वीं बॉन्ड लिस्टिंग की विशेष उपलब्धि हासिल करके आजादी का अमृत महोत्सव मनाया। लगभग 50 अरब अमेरिकी डॉलर के कुल मूल्य वाले बॉन्डों को इंडिया आईएनएक्स पर सूचीबद्ध  किया गया है, जो वैश्विक बाजारों में इस स्टॉक एक्सचेंज की प्रतिस्पर्धी क्षमता को दर्शाता है।
इंटरनेशनल सस्टेनेबिलिटी प्लेटफॉर्म  का शुभारंभ
भारत और दुनिया के अन्य हिस्सों में कंपनियों, सरकारों और संस्थानों के लिए पूंजी प्रवाह जुटाने के लिए इंटरनेशनल सस्टेनेबिलिटी प्लेटफॉर्म  लॉन्च किया गया था, ताकि उनके पर्यावरण और सामाजिक लक्ष्यों को प्राप्त करना संभव हो सके। यह प्लेटफॉर्म सभी सतत  उत्पादों के लिए एकल गंतव्य के रूप में कार्य करेगा। इस प्लेटफॉर्म पर अपने उत्पादों को सूचीबद्ध करने हेतु कंपनियों के लिए एनएसई आईएफएससी द्वारा विकसित मजबूत ईएसजी बेंचमार्क मानकों को पूरा करना आवश्यक है, जिससे इस प्लेटफॉर्म पर सूचीबद्ध उत्पादों की पारदर्शिता सुनिश्चित होगी।
यूट्यूब पर इसका प्रसारण देखें:
https://youtu.be/EyQLMEBIzks